પણ બીજી મુલાકાત શાયર મજાઝ લખનવીએ એક મુશાયરાની સાંજે અગાસીમાં કરાવી ત્યારે કૃષ્ણજી બહુ નરમાશથી પેશ આવ્યા. બહુ સ્પષ્ટ, ઘેરા અવાજમાં વાત કરતા હતા. એક વાક્ય સલમાજીને બહુ યાદ રહી ગયું. એ બોલ્યા હતા : “લડકિયોં કો અભી પઢને મેં હી પૂરા ધ્યાન દેના ચાહિએ.” વિદ્યાભ્યાસની વાત કરતાં એમણે બિલકુલ સાહજિક રીતે જ સલમાને“લડકી” કહી દીધું હતું. “ઔરત’ શબ્દથી આરોપિત થતી મોટી ઉંમર એનાથી જાણે કે ઘટી ગઈ. પછી કૃષ્ણજીએ એમને પૂછ્યું હતું : “આપ ક્યા પઢતી હો ?” એમનો મતલબ “ક્યા ધોરણમાં ભણો છો?” એવો હતો. પણ સલમાજીએ તડાક દઈને કહી દીધું : “મૈં પઢતી હું કૃષ્ણ ચંદર કો, ઔર વો હી મેરા ઈમ્તહાન લે રહે હૈ અભી.”